## Odluka o proglašenju Sunjskog polja zaštićenim u kategoriji značajni krajobraz

### NN 127/2013 (18.10.2013.), Odluka o proglašenju Sunjskog polja zaštićenim u kategoriji značajni krajobraz

127 18.10.2013 Odluka o proglašenju Sunjskog polja zaštićenim u kategoriji značajni krajobraz

SISAČKO-MOSLAVAČKA ŽUPANIJA

2775

Na temelju članka 123. stavka 3., članka 124. stavka 1., članka 126. i 127. u svezi s člankom 248. Zakona o zaštiti prirode (»Narodne novine«, broj 80/13) i članka 28. stavka 10. Statuta Sisačko-moslavačke županije (»Službeni glasnik Sisačko-moslavačke županije«, broj 11/09, 5/10, 2/11 i 3/13) Županijska skupština Sisačko-moslavačke županije na 3. sjednici održanoj 30. rujna 2013. godine, donijela je

ODLUKU

O PROGLAŠENJU SUNJSKOG POLJA ZAŠTIĆENIM U KATEGORIJI ZNAČAJNI KRAJOBRAZ

I.

Ovom se Odlukom Sunjsko polje proglašava zaštićenim područjem u kategoriji značajni krajobraz.

II.

Značajni krajobraz Sunjsko polje obuhvaća područje uz rijeku Sunju i njezine pritoke. Sa zapadne strane zaštićeno područje je omeđeno željezničkom prugom Sisak-Jasenovac, a s istoka rijekom Savom, odnosno Parkom prirode Lonjsko polje.

Površina značajnog krajobraza Sunjsko polje iznosi 20 279,43 ha.

III.

Značajni krajobraz Sunjsko polje se čitavom svojom površinom nalazi u Sisačko-moslavačkoj županiji, katastarskim općinama: Baćin, Cerovljani, Dubica, Živaja, Drenov Bok, Uštica, Bistač, Bobovac, Crkveni Bok, Čapljani, Donji Hrastovac, Ivanjski Bok, Jasenovčani, Kostreši Šaški, Kratečko, Krivaj Sunjski, Lonja, Novoselci, Papići, Pobrđani, Selišće, Slovinci, Staza, Strmen, Sunja, Šaš, Vedro Polje i Žreme.

Granica značajnog krajobraza Sunjsko polje počinje u triogonometrijskoj točki 99,5 na kanalu Sunja sjeverno od Krivaja Sunjskog. Od te točke granica dalje nastavlja desnim rubom ceste u smjeru sjeveroistoka do desne obale rijeke Save. Zatim pravocrtno prelazi na lijevu obalu rijeke Save, te dalje nastavlja lijevom obalom rijeke Save u smjeru juga i jugozapada do željezničkog mosta u Jasenovcu. Ovdje granica nastavlja prelazeći most i prateći desni rub željezničke pruge Jasenovac-Sisak sve do križanja željezničke pruge i ceste (pružni prijelaz) u naselju Vedro Polje. Dalje nastavlja desnim rubom ceste u smjeru sjeverozapada do mosta preko Krivaje u naselju Vedro Polje, odakle nastavlja u smjeru sjeveroistoka zapadnom granicom katastarske općine Vedro Polje, zapadnom granicom katastarske općine Novoselci i sjevernog granicom katastarske općine Krivaj Sunjski do točke u kojoj se granica siječe s južnom granicom katastarske općine Sunja. Zatim prati južnu granicu katastarske općine Sunja u smjeru sjeveroistoka do ceste, te nastavlja desnim rubom ceste u dužini od 750 metara u smjeru sjeverozapada do početne trigonometrijske točke 99,5.

IV.

Prostorna granica značajnog krajobraza u mjerilu 1:25 000 ucrtana na TK 25 000 (DGU, 2010.) nalazi se u prilogu I. ove Odluke. Popis katastarskih čestica koje obuhvaća značajni krajobraz sadržan je u prilogu II. ove Odluke. Prilozi I. i II. sastavni su dijelovi ove Odluke ali se ne objavljuju u »Narodnim novinama« niti u »Službenom glasniku Sisačko-moslavačke županije«.

V.

Značajni krajobraz Sunjsko polje upisat će se u Upisnik zaštićenih područja koji vodi Ministarstvo zaštite okoliša i prirode.

VI.

Značajnim krajobrazom Sunjsko polje upravlja Javna ustanova za upravljanje zaštićenim prirodnim vrijednostima Sisačko-moslavačke županije, Sisačka b.b., Popovača.

VII.

Sredstva za upravljanje, zaštitu, očuvanje i unapređenje značajanog krajobraza Sunjsko polje osiguravaju se u proračunu Sisačko--moslavačke županije.

VIII.

Ova Odluka se donosi uz prethodnu suglasnost Ministarstva zaštite okoliša i prirode, klasa: 612-07/13-16/116, urbroj: 517-07-2-1-13-5 od 15. srpnja 2013. godine i Ministarstva poljoprivrede, klasa: 351-03/13-01/81, urbroj: 525-07/0367-13-3 od 14. kolovoza 2013. godine.

IX.

Po jedan primjerak ove Odluke s prilozima iz točke IV. u analognom i digitalnom obliku se čuva u Sisačko-moslavačkoj županiji, Ministarstvu zaštite okoliša i prirode i Državnom zavodu za zaštitu prirode.

Ova Odluka se dostavlja nadležnom područnom uredu za katastar radi evidentiranja posebnog pravnog režima i nadležnom sudu radi zabilježbe u zemljišnim knjigama.

X.

Ova Odluka stupa na snagu danom donošenja, a objavit će se u »Službenom glasniku Sisačko-moslavačke županije« i »Narodnim novinama«.

Klasa: 351-01/13-01/06

Urbroj: 2176/01-01-13-5

Sisak, 30. rujna 2013.

Predsjednik
Županijske skupštine
Željko Soldo, v. r.

Odluka, NN 127/2013-2775